Om to måneder – i slutningen af marts – forventer den nye rådmand for by og landskabsforvaltningen i Aalborg Jan Nymark Thaysen fra Venstre, at man er godt på vej med at have undersøgt omstændighederne omkring de ulovlige udbygningsaftaler, som Aalborg Kommune er anklaget for at have stået for i forhold til lokale bygherrer. Det siger han i TV2 Nords debatmagasin FOKUS. -	Vi har jo ligesom sat det hele på hold – altså udviklingen af byen er lidt på hold, så snart der står udbygningsaftale i sådan en lokalplan, og det gør den jo fordi vi skal jo være helt sikre på, at vi holder os inden for rammerne af, hvad lovgivningen tillader, men når vi kommer hen i slutningen af marts, så tror jeg, vi er ved at være rigtig godt på vej i forhold til det her, siger Jan Nymark Thaysen. - Det er vigtigt, hvem der havde indsigt For De konservative er det vigtigt, at der også kommer svar på, hvem der undervejs havde indsigt i, hvad der foregik i forhold til de ulovlige udbygningsaftaler. -	Først og fremmest, synes jeg, at vi skylder Aalborgs borgere svar på, hvem der i grunden vidste hvad. Jeg skal ikke gøre mig til dommer over noget, jeg ved simpelthen for lidt om det, men jeg synes, at det skal klarlægges, fordi der skal fortsat være tillid til alle dem, som ikke har haft fingrene nede i det her, siger rådmand for Børne og undervisningsforvaltningen,  Morten Thiessen fra De Konservative. Også for socialdemokratiet er det afgørende, at der så hurtigt, som det lader sig gøre bliver ryddet op i situationen omkring de ulovlige aftaler, og ikke mindst at der bliver lavet et nyt administrationsgrundlag. -	Det er ikke en hensigtsmæssig måde at arbejde på, og derfor så glæder jeg mig rigtig meget til at se det her administrationsgrundlag – ikke mindst fordi det også vil give medarbejderne en tryghed for hvordan er det så rent faktisk, man skal gøre det her for at være lovmedholdelig og for at man ikke kommer til at stå i den her situation igen, siger fungerende borgmester for Socialdemokratiet Helle Frederiksen. Du kan se hele FOKUS mandag aften på Tv2 Nord efter nyhederne klokken 19.30 eller i linket øverst i artiklen.

Referat:
Sag om ulovlig praksis i forbindelse med udbygningsaftaler i Aalborg forventes undersøgt mod slutningen af marts.